Pracovný dokument útvarov Komisie - Sprievodný dokument k nariadeniu Rady, ktorým sa uplatňuje systém všeobecných colných preferencií na roky 2009-2011 - Zhrnutie hodnotenia vplyvu {KOM(2007) 857 v konečnom znení} {SEK(2007) 1726} /* SEK/2007/1727 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 21.12.2007 SEK(2007) 1727 PRACOVNÝ DOKUMENT ÚTVAROV KOMISIE Sprievodný dokument k nariadeniu Rady, ktorým sa uplatňuje systém všeobecných colných preferencií na roky 2009-2011 ZHRNUTIE HODNOTENIA VPLYVU {KOM(2007) 857 v konečnom znení}{SEK(2007) 1726} ZHRNUTIE Hodnotenie vplyvu sa týka revízie nariadenia Rady (ES) č. 980/2005 z 27. júna 2005, ktorým sa uplatňuje systém všeobecných colných preferencií (ďalej len „VSP“). Systém všeobecných colných preferencií je kľúčovým nástrojom na poskytovanie pomoci rozvojovým krajinám pri znižovaní chudoby vytváraním príjmov z medzinárodného obchodu. Nariadenie Rady (ES) č. 980/2005 ktorým sa uplatňuje VSP, nadobudlo účinnosť 1. januára 2006 a jeho účinnosť uplynie 31. decembra 2008. Nadviaže naň ďalšie nariadenie o VSP s cieľom zabezpečiť pokračovanie systému. Po rozsiahlej a významnej debate Komisia prijala 7. júla 2004 „Oznámenie Komisie Rade, Európskemu parlamentu a Európskemu hospodárskemu a sociálnemu výboru - Rozvojové krajiny, medzinárodný obchod a trvalo udržateľný rozvoj: funkcia všeobecného systému preferencií Spoločenstva na desaťročné obdobie od 2006 do 2015.“ V oznámení sa uvádzal základný cieľ a nové nástroje na vykonávanie systémov VSP, ktoré sa budú uplatňovať v rokoch 2006-2015 s cieľom zabezpečiť väčšiu nadväznosť a stabilitu systému VSP a zatraktívniť ho tak pre prijímajúce krajiny. Cieľom tohto hodnotenia vplyvu je poukázať na to, že pôvodný hlavný cieľ systému VSP, ktorý spočíva v prispievaní k odstráneniu chudoby a podpore trvalo udržateľného rozvoja a dobrej správy vecí verejných v rozvojových krajinách, je stálej platný a naďalej sa uplatňuje v súvislosti s prípravou nového návrhu nariadenia Rady o VSP na roky 2009-2011. Takisto zahŕňa hodnotenie fungovania jednotlivých nástrojov na vykonávanie VSP stanovených v oznámení Komisie z júna 2004 a po prvý krát zahrnutých v nariadení o VSP č. 980/2005. Tieto nástroje boli navrhnuté s cieľom dosiahnuť cieľ VSP a zaviedli sa 1. januára 2006. Z hodnotenia prvého roku ich uplatňovania vyplýva, že tieto jednotlivé nástroje začali slúžiť stanovenému cieľu; ale krátke obdobie, od ktorého sa uplatňujú, ešte neumožňuje vyvodiť konečné závery a podporiť ďalšie zmeny systému v tomto období. Vzhľadom na to, že všeobecný cieľ VSP je naďalej platný a vykonávacie ustanovenia na roky 2006-2015, ako sú stanovené v oznámení, sú stále záväzné, nové nariadenie o VSP by preto bolo iba technickou revíziou systému, ktorý sa v súčasnosti uplatňuje, bez zmien v jeho ustanoveniach. V dôsledku toho sa jadro systému VSP na roky 2009-2011 nezmení. Úpravy, ktoré sa majú zaviesť, vyplývajú z bežného uplatňovania systému, ako napr. revízia systému odstupňovania alebo posúdenie oprávnenosti krajín, pokiaľ ide o tento systém a súvisiace čiastkové dojednania. Sú zamerané na pravidelnú aktualizáciu znenia nariadenia o VSP. Tento prístup k revízii nariadenia o VSP prináša systému väčšiu stabilitu a predvídateľnosť ako tvrdia používatelia systému a ako sa uvádza v oznámení Komisie z roku 2004. Obchodníkom by poskytol väčšiu prístupnosť, zaručil by predvídateľnosť obchodných podmienok a uľahčilo by sa ním riadenie systému. Prinieslo by to výhody prijímajúcom krajinám, obchodníkom aj správnym orgánom. Cieľom je začleniť prijímajúce krajiny do svetového obchodného systému. Na to vyžadujú stabilný a predvídateľný obchodný a investičný režim. Toto hodnotenie vplyvu bolo vypracované v súlade so zásadou „primeranej analýzy“, ako sa ustanovuje v usmerneniach na hodnotenie vplyvu z 15. júna 2005 (oddiel č. 5), v ktorých sa stanovuje primeraná analýza pre prípady revízie existujúcich právnych predpisov EÚ. Hlavným cieľom tohto hodnotenia vplyvu je preto poukázať, podľa oddielu č. 5 usmernení na hodnotenie vplyvu, na to, že existujúci cieľ systému VSP a nástroje na jeho vykonávanie ustanovené v oznámení z júla 2004 sú stále platné.